Title: พระราชบัญญัติโอนกิจการ ทรัพย์สิน หนี้สิน ข้าราชการ ลูกจ้างและเงินงบประมาณของมหาวิทยาลัยเกษตรศาสตร์เฉพาะที่เกี่ยวกับราชการของคณะสัตวแพทยศาสตร์มหาวิทยาลัยเกษตรศาสตร์ ซึ่งตั้งอยู่ ณ ตำบลวังใหม่ อำเภอปทุมวัน จังหวัดพระนคร ไปเป็นของคณะสัตวแพทยศาสตร์ จุฬาลงกรณ

พระราชบัญญัติ

พระราชบัญญัติ
โอนกิจการ ทรัพย์สิน
หนี้สิน ข้าราชการ
ลูกจ้างและเงินงบประมาณของมหาวิทยาลัยเกษตรศาสตร์
เฉพาะที่เกี่ยวกับราชการของคณะสัตวแพทยศาสตร์
มหาวิทยาลัยเกษตรศาสตร์
ซึ่งตั้งอยู่ ณ ตำบลวังใหม่
อำเภอปทุมวัน
จังหวัดพระนคร ไปเป็นของ
คณะสัตวแพทยศาสตร์
จุฬาลงกรณมหาวิทยาลัย
พ.ศ. ๒๕๑๐

ภูมิพลอดุลยเดช ป.ร.
ให้ไว้ ณ วันที่ ๒๐
ธันวาคม พ.ศ. ๒๕๑๐
เป็นปีที่ ๒๒
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรโอนกิจการ ทรัพย์สิน หนี้สิน ข้าราชการ
ลูกจ้างและเงินงบประมาณของมหาวิทยาลัยเกษตรศาสตร์
เฉพาะที่เกี่ยวกับราชการของคณะสัตวแพทยศาสตร์ ซึ่งตั้งอยู่ ณ ตำบลวังใหม่
อำเภอปทุมวัน จังหวัดพระนคร ไปเป็นของคณะสัตวแพทยศาสตร์ จุฬาลงกรณมหาวิทยาลัย

จึงทรงพระกรุณาโปรดเกล้าฯ ให้ตราพระราชบัญญัติขึ้นไว้
โดยคำแนะนำและยินยอมของสภาร่างรัฐธรรมนูญในฐานะรัฐสภาดังต่อไปนี้

มาตรา ๑ 
พระราชบัญญัตินี้เรียกว่า พระราชบัญญัติโอนกิจการ ทรัพย์สิน หนี้สิน ข้าราชการ
ลูกจ้างและเงินงบประมาณของมหาวิทยาลัยเกษตรศาสตร์เฉพาะที่เกี่ยวกับราชการของคณะสัตวแพทยศาสตร์
มหาวิทยาลัยเกษตรศาสตร์ ซึ่งตั้งอยู่ ณ ตำบลวังใหม่ อำเภอปทุมวัน จังหวัดพระนคร
ไปเป็นของคณะสัตวแพทยศาสตร์ จุฬาลงกรณมหาวิทยาลัย พ.ศ. ๒๕๑๐

มาตรา ๒[๑] 
พระราชบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ให้โอนบรรดากิจการ ทรัพย์สิน หนี้สิน ข้าราชการ ลูกจ้างและเงินงบประมาณของมหาวิทยาลัยเกษตรศาสตร์เฉพาะที่เกี่ยวกับราชการของคณะสัตวแพทยศาสตร์
มหาวิทยาลัยเกษตรศาสตร์ ซึ่งตั้งอยู่ ณ ตำบลวังใหม่ อำเภอปทุมวัน จังหวัดพระนคร
ไปเป็นของคณะสัตวแพทยศาสตร์ จุฬาลงกรณมหาวิทยาลัย

มาตรา ๔ 
ให้โอนเงินงบประมาณสำหรับค่าที่ดินและสิ่งก่อสร้างในปีงบประมาณ ๒๕๑๐
ของคณะสัตวแพทยศาสตร์ มหาวิทยาลัยเกษตรศาสตร์ จำนวนสองล้านบาทไปเป็นของคณะสัตวแพทยศาสตร์
จุฬาลงกรณมหาวิทยาลัย

มาตรา ๕ 
ให้นายกรัฐมนตรีรักษาการตามพระราชบัญญัตินี้

ผู้รับสนองพระบรมราชโองการ
จอมพล ถนอม  กิตติขจร
นายกรัฐมนตรี

หมายเหตุ :- เหตุผลในการประกาศใช้พระราชบัญญัติฉบับนี้ คือ
เนื่องจากคณะสัตวแพทยศาสตร์ มหาวิทยาลัยเกษตรศาสตร์
ตั้งอยู่ในสถานที่ของจุฬาลงกรณมหาวิทยาลัย และวิชาของคณะสัตวแพทยศาสตร์นี้เป็นวิชาที่มีความสำคัญเคยสังกัดอยู่ในจุฬาลงกรณมหาวิทยาลัยมาก่อนแล้ว
ประกอบกับได้มีพระราชกฤษฎีกาจัดตั้งคณะสัตวแพทยศาสตร์ขึ้นในจุฬาลงกรณมหาวิทยาลัย สมควรที่จะโอนกิจการ
ทรัพย์สิน หนี้สิน ข้าราชการ ลูกจ้าง และเงินงบประมาณของมหาวิทยาลัยเกษตรศาสตร์
เฉพาะที่เกี่ยวกับราชการของคณะสัตวแพทยศาสตร์ มหาวิทยาลัยเกษตรศาสตร์ ซึ่งตั้งอยู่
ณ ตำบลวังใหม่ อำเภอปทุมวัน จังหวัดพระนคร ไปเป็นของคณะสัตวแพทยศาสตร์ จุฬาลงกรณมหาวิทยาลัย
เพื่อประโยชน์แก่การศึกษาของนิสิต  จึงจำเป็นต้องตราพระราชบัญญัตินี้ขึ้น

สุกัญญา/ผู้จัดทำ
๒๐ ธันวาคม ๒๕๕๓

[๑] ราชกิจจานุเบกษา
เล่ม ๘๔/ตอนที่ ๑๒๖/ฉบับพิเศษ หน้า ๑/๒๘ ธันวาคม ๒๕๑๐